b'\n_START_ARTICLE_\nKoncertas\n_START_PARAGRAPH_\nKoncertas\xc2\xa0\xe2\x80\x93 gyvas pasirodymas, \xc4\xafprastai muzikos, prie\xc5\xa1 auditorij\xc4\x85. Muzika gali b\xc5\xabti atliekama vieno muzikanto, kartais tai vadinama re\xc4\x8ditaliu, arba muzikinio ansamblio, kaip orkestras, choras ar muzikin\xc4\x97 grup\xc4\x97. Da\xc5\xbenai tai neformaliai vadinama \xe2\x80\x9e\xc5\xa1ou\xe2\x80\x9c. Koncertai vyksta \xc4\xafvairiose vietose, \xc4\xafskaitant barus, naktinius klubus, namus, u\xc5\xbeeigas, tam skirtas koncert\xc5\xb3 sales, laisvalaikio centruose, dideliuose \xc4\xafvairiems tikslams skirtuose pastatuose ir net sporto stadionuose. Nepriklausomai nuo vietos, muzikantai \xc4\xafprastai groja ant scenos. Prie\xc5\xa1 \xc4\xafsigalint muzikos \xc4\xafra\xc5\xa1ams koncertai buvo vienintelis b\xc5\xabdas i\xc5\xa1girsti muzikantus grojant._NEWLINE_Nors koncert\xc5\xb3 pagrindinis tikslas yra galimyb\xc4\x97 muzikantams groti prie\xc5\xa1 publik\xc4\x85, da\xc5\xbenai tai ir galimyb\xc4\x97 jiems atsiskleisti. Jei koncertas pavyko, \xc5\xbei\xc5\xabrovai nor\xc4\x97s eit ir \xc4\xaf kitus pasirodymus. \xc4\xaera\xc5\xa1in\xc4\x97jantys atlik\xc4\x97jai va\xc5\xbeiuoja \xc4\xaf turus nor\xc4\x97dami padidinti parduodam\xc5\xb3 \xc4\xafra\xc5\xa1\xc5\xb3 kiek\xc4\xaf ir supa\xc5\xbeindinti fanus su naujais muzikiniais k\xc5\xabriniais. Kai kurie muzikantai labai da\xc5\xbenai rengia turus ir koncertuoja, nors daug taip ir nedaro.\n_START_SECTION_\nKainos\n_START_PARAGRAPH_\nYra priimta, kad koncertai yra mokami, nors daug b\xc5\xabna nemokam\xc5\xb3. Yra interneto svetaini\xc5\xb3 , kurios leid\xc5\xbeia \xc5\xbemon\xc4\x97ms eiti \xc4\xaf koncertus nemokamai, jei tik jie paskui pateikia renginio ap\xc5\xbevalg\xc4\x85. I\xc5\xa1 koncerto surinkti pinigai naudojami sumok\xc4\x97ti muzikantams, vietos, kurioje vyko koncertas, savininkams ir kitiems prie koncerto prisid\xc4\x97jusiems, arba kai kuriais atvejais labdarai.\n_START_SECTION_\nKoncertiniai turai\n_START_PARAGRAPH_\nKoncertinis turas yra daug muzikanto, grup\xc4\x97s ar daugelio j\xc5\xb3 koncert\xc5\xb3, vykstan\xc4\x8di\xc5\xb3 skirtingose vietose ar miestuose. Populiariosios muzikos pasaulyje tokie turai gali t\xc4\x99stis kelias savaites, m\xc4\x97nesius ir net metus, b\xc5\xabti pamatyti keli\xc5\xb3 \xc5\xa1imt\xc5\xb3 t\xc5\xabkstan\xc4\x8di\xc5\xb3 ar net milijon\xc5\xb3 \xc5\xbemoni\xc5\xb3 ir atne\xc5\xa1ti milijonus doleri\xc5\xb3 pelno i\xc5\xa1 biliet\xc5\xb3.\n_START_SECTION_\nKoncert\xc5\xb3 tipai\n_START_PARAGRAPH_\nKoncerto tipas svyruoja pagal atliekamos muzikos \xc5\xbeanr\xc4\x85 ir pa\xc4\x8dias \xc5\xbeanro atstoves grupes. Tam tikras muzikantas, grup\xc4\x97 ar atliekamos muzikos \xc5\xbeanras pritraukia pana\xc5\xa1iai besirengian\xc4\x8dius ir besielgian\xc4\x8dius \xc5\xbemones. Pavyzd\xc5\xbeiui, septinto de\xc5\xa1imtme\xc4\x8dio hipiai tur\xc4\x97jo ilgus plaukus (kartais dredlokus), sandalus ir nebrangius, ta\xc4\x8diau i\xc5\xa1 nat\xc5\xabrali\xc5\xb3 med\xc5\xbeiag\xc5\xb3 pagamintus drabu\xc5\xbeius. Tai sukuria savit\xc4\x85 koncerto atmosfer\xc4\x85._NEWLINE_Grup\xc4\x97s, kurios pritraukia dideles auditorijas biliet\xc5\xb3 kainas nustato dideles. Nor\xc4\x97damos regin\xc4\xaf padaryti \xc4\xafsp\xc5\xabding\xc4\x85 ir \xc4\xafsimintin\xc4\x85, jos \xc4\xaftraukia \xc4\xaf savo pasirodym\xc4\x85 \xc4\xafvairius papildomus \xc4\xaftaisus, kaip besikei\xc4\x8diantis scenos ap\xc5\xa1vietimas, efektai ir \xc4\xafvair\xc5\xabs specialieji vaizdo efektai\xc2\xa0\xe2\x80\x93 didelius ekranus, d\xc5\xabmus, saus\xc4\x85 led\xc4\x85, pirotechnik\xc4\x85, vaizdo \xc4\xafra\xc5\xa1us, ne\xc4\xafprast\xc4\x85 i\xc5\xa1vaizd\xc4\x85 (kaip grup\xc4\x97 Kiss). Kai kurie atlik\xc4\x97jai, ypa\xc4\x8d populiariosios muzikos atstovai, da\xc5\xbenai naudoja dalinai \xc4\xafra\xc5\xa1ytus akomponementus arba net visi\xc5\xa1k\xc4\x85 fonogram\xc4\x85._NEWLINE_Didesni koncertai, kuriuose dalyvauja daug grupi\xc5\xb3, ypa\xc4\x8d tie, kurie trunka kelias dienas, yra \xc5\xbeinomi kaip festivaliai, pavyzd\xc5\xbeiui, garsusis Vudstoko muzikos ir meno festivalis.\n_START_SECTION_\nTrumpa koncerto istorija\n_START_PARAGRAPH_\nSvarbiausia koncerto atsiradimo prie\xc5\xbeastis buvo kompozitori\xc5\xb3 noras sugretinti chorus, solistus ir instrumentus. Patys ankstyviausi koncertai atsirado Italijoje, Bolonijoje ir Romoje, XVI\xe2\x80\x93XVII am\xc5\xbeiuje. Pradininkais laikomi Arkand\xc5\xbeelas Korelis ir D\xc5\xbeiuzep\xc4\x97 Torelis._NEWLINE_XVI am\xc5\xbeiaus prad\xc5\xbeioje atsirado ba\xc5\xbenytiniai koncertai- vokaliniai moteto\xc2\xb9 tipo k\xc5\xabriniai su instrumentiniu pritarimu, juos k\xc5\xabr\xc4\x97 L. Viadana, G. Gabrieli, H. Sch\xc3\xbctzas, S. Scheidtas._NEWLINE_XVII am\xc5\xbeiaus pirmojoje pus\xc4\x97je i\xc5\xa1 kanconos\xc2\xb2 kilo instrumentiniai koncertai. Jie buvo skirstomi \xc4\xaf ba\xc5\xbenytinius (itali\xc5\xa1kai concerti da chiesa), su polifoni\xc5\xa1kai pl\xc4\x97tojamomis dalimis, ir kamerinius (itali\xc5\xa1kai concerti da kamera), turin\xc4\x8dius pasaulietin\xc4\x97s \xc5\xa1oki\xc5\xb3 muzikos element\xc5\xb3._NEWLINE_Tagi XVI am\xc5\xbeiaus pabaigoje- XVII am\xc5\xbeiaus prad\xc5\xbeioje tikr\xc4\x85ja to \xc5\xbeod\xc5\xbeio prasme rungtyniavo atskiros, lygiavert\xc4\x97s atlik\xc4\x97j\xc5\xb3 grup\xc4\x97s, pavyzd\xc5\xbeiui, daininink\xc5\xb3 ir instrumentalist\xc5\xb3 kolektyvai._NEWLINE_XVII am\xc5\xbeiaus antrojoje pus\xc4\x97je prad\xc4\x97ta ra\xc5\xa1yti koncertus, per kuriuos keletas solist\xc5\xb3 (vadinama concertino) rungtyniavo su kitais orkestrantais- didesniu atlik\xc4\x97j\xc5\xb3 ansambliu (vadinama ripieno). Tokios r\xc5\xab\xc5\xa1ies koncertas buvo vadinamas concerto grosso- pa\xc5\xbeod\xc5\xbeiui tai yra \xe2\x80\x9edidysis koncertas- didysis rungtyniavimas\xe2\x80\x9c. \xc5\xa0io tipo koncertus k\xc5\xabr\xc4\x97 A. Stradella, A. Corelli, G. Fr. H\xc3\xa4ndelis, J. S. Bachas._NEWLINE_Bet v\xc4\x97liau, formuojantis \xc5\xa1i\xc5\xb3 laik\xc5\xb3 virtuozo tipui, orkestras pasitrauk\xc4\x97 \xc4\xaf antr\xc4\x85j\xc4\x85 viet\xc4\x85 ir da\xc5\xbenai tik akompanuodavo kuriam solistui. XVIII am\xc5\xbeiaus viduryje atsirado solinis koncertas. Koncertus smuikui k\xc5\xabr\xc4\x97 G. Torelli, A. Vivaldi. Pirmuosius koncertus klavyrui ir orkestrui para\xc5\xa1\xc4\x97 J. S. Bachas, vargonams ir orkestrui- G. Fr. Hendelis._NEWLINE_Pirmieji koncertai, tokios formos, kokios jie yra iki \xc5\xa1iol, sukurti klasicizmo epochoje. I\xc5\xa1 j\xc5\xb3 autori\xc5\xb3 ypa\xc4\x8d pamin\xc4\x97tini Mocartas ir Bethovenas. Vienos klasik\xc5\xb3 koncertuose \xc4\xafsigal\xc4\x97jo trij\xc5\xb3 dali\xc5\xb3 sonatinio ciklo strukt\xc5\xabra, da\xc5\xbenai su solisto kadencija\xc2\xb3 pirmosios dalies pabaigoje._NEWLINE_XVIII am\xc5\xbeiuje atsirado koncertui artimas koncertin\xc4\x97s simfonijos \xc5\xbeanras._NEWLINE_XIX\xe2\x80\x93XX am\xc5\xbeiuje koncertas da\xc5\xbenai turi simfonijos ar simfonin\xc4\x97s poemos bruo\xc5\xbe\xc5\xb3 (F. Lizsto, J. Brahmso, P. \xc4\x8caikovskio, S. Rachmaninovo, S. Prokofjevo koncertai), j\xc5\xb3 dali\xc5\xb3 skai\xc4\x8dius nepastovus, kuriami ir vienos dalies (F. Liszto), keturi\xc5\xb3 dali\xc5\xb3 (J. Bramso) koncertai._NEWLINE_XX am\xc5\xbeiuje d\xc4\x97l neoklasicizmo \xc4\xaftakos atgaivintas concerto grosso \xc5\xbeanras. Atsirado orkestr\xc5\xb3 kameriniam ansambliui (A. Webernas), simfoniniam orkestrui (Bela Bartokas)_NEWLINE_\xc2\xb9 motetas [pranc. motet < mot\xc2\xa0\xe2\x80\x93 \xc5\xbeodis] daugiabals\xc4\x97s vokalin\xc4\x97s muzikos \xc5\xbeanras; motetai kuriami da\xc5\xben. pagal rel. tekst\xc4\x85; b\xc5\xabdinga i\xc5\xa1pl\xc4\x97tota forma, sud\xc4\x97tinga polifonin\xc4\x97 technika._NEWLINE_\xc2\xb2kancona [it. canzone\xc2\xa0\xe2\x80\x93 daina] XVI\xe2\x80\x93XVII a. instrumentinis polifonin\xc4\x97s strukt\xc5\xabros keli\xc5\xb3_NEWLINE_dali\xc5\xb3 k\xc5\xabrinys, i\xc5\xa1sirutulioj\xc4\x99s i\xc5\xa1 vokalin\xc4\x97s kancolos._NEWLINE_\xc2\xb3 kadencija [it. cadenza < lot. cado\xc2\xa0\xe2\x80\x93 krintu] virtuozinis neapibr\xc4\x97\xc5\xbetos trukm\xc4\x97s instrumentinio koncerto, operos arijos fragmentas, kur\xc4\xaf solistas atlieka be pritarimo, kai kada improvizuodamas.\n_START_SECTION_\nKoncertai Lietuvoje\n_START_PARAGRAPH_\nLietuvoje pirmuosius koncertus suk\xc5\xabr\xc4\x97 V. Bacevi\xc4\x8dius (1929, 1933, 1949, visi fortepijonui ir orkestrui), J. Navakauskas (1934, smuikui, nei\xc5\xa1liko) A. Klenickis, J. \xc5\xa0vedas. Vieni reik\xc5\xa1mingiausi\xc5\xb3 koncert\xc5\xb3 raidai buvo S. Vainili\xc5\xabno keturi koncertai fortepijonui (1945, 1952, 1965, 1974), B. Dvarionio koncertas smuikui (1948) ir fortepijonui (1960, 1962), E. Balsio koncertai smuikui (1954, 1958, 1984), V. Barkausko koncertas altui ir kameriniam orkestrui (1981). Daug koncert\xc5\xb3 suk\xc5\xabr\xc4\x97 B. Gorbulskis, V. Barkauskas, O. Balakauskas._NEWLINE_Daugiausia koncert\xc5\xb3 sukurta fortepijonui, smuikui, violon\xc4\x8delei; koncert\xc5\xb3 yra ir beveik visiems kitiems simfoninio orkestro instrumentams, koncert\xc5\xb3 orkestrui, instrumentams be orkestro pritarimo, lietuvi\xc5\xb3 liaudies muzikos instrumentams._NEWLINE_Retesn\xc4\x97s sud\xc4\x97ties koncertus k\xc5\xabr\xc4\x97 J. Juzeli\xc5\xabnas (balsui ir orkestrui, 1955; Concerto grosso styginiams, pu\xc4\x8diam\xc5\xb3j\xc5\xb3 kvintetui ir fortepijonui, 1966), V. Lauru\xc5\xa1as (balsui ir stygini\xc5\xb3 kvartetui, 1983), O. Balakauskas (obojui, klavesinui ir styginiams, 1981; Dada-Concerto chorui ir kameriniam orkestrui, 1982). XX am\xc5\xbeiaus paskutiniajame de\xc5\xa1imtmetyje koncertus k\xc5\xabr\xc4\x97 F. Bajoras, A. \xc5\xa0enderovas, V. Bartulis, O. Balakauskas._NEWLINE_Ankstyvieji lietuvi\xc5\xa1ki koncertai buvo klasikinio koncerto strukt\xc5\xabros. Ilgainiai i\xc5\xa1ry\xc5\xa1k\xc4\x97jo nacionalinio koncerto savitumas, did\xc4\x97jo virtuozinio prado reik\xc5\xa1m\xc4\x97 (i\xc5\xa1aug\xc4\x99s atlik\xc4\x97j\xc5\xb3 meistri\xc5\xa1kumas buvo vienas i\xc5\xa1 koncerto k\xc5\xabrimo stimul\xc5\xb3); buvo nema\xc5\xbeai eksperimentuojama, ie\xc5\xa1koma nauj\xc5\xb3 form\xc5\xb3, muzikini\xc5\xb3 rai\xc5\xa1kos priemoni\xc5\xb3 (pvz., B. Gorbulskio pirmajame koncerte klarnetui ir orkestrui, 1962, pirm\xc4\x85 kart\xc4\x85 lietuvi\xc5\xa1koje muzikoje pavartota dodekafonija\xc2\xb9), \xc4\xafsivyravo simfoninio pl\xc4\x97tojimo principai._NEWLINE_\xc2\xb9dodekafonija [gr. dodeka\xc2\xa0\xe2\x80\x93 dvylika + gr. phone\xc2\xa0\xe2\x80\x93 garsas] muzikos k\xc5\xabrimo metodas, pagr\xc4\xafstas absoliu\xc4\x8diu vis\xc5\xb3 12 muz. sistemos gars\xc5\xb3 lygiaverti\xc5\xa1kumu: atsisakoma gars\xc5\xb3 funkcini\xc5\xb3 ry\xc5\xa1i\xc5\xb3 ir tonikos.\n_START_SECTION_\nConcerto grosso\n_START_PARAGRAPH_\nConcerto grosso (itali\xc5\xa1kai- didysis koncertas) Buvo ansamblinio, orkestrinio baroko koncerto tipas. Tai ciklinis \xc5\xbeanras, kur vienas kit\xc4\x85 keit\xc4\x97 l\xc4\x97tos ir greitos dalys, bet j\xc5\xb3 skai\xc4\x8dius buvo \xc4\xafvairus (da\xc5\xbeniausiai- keturios dalys)._NEWLINE_Jo esm\xc4\x97- orkestro ir solin\xc4\x97s grup\xc4\x97s prie\xc5\xa1prie\xc5\xa1inimas. Concerto grosso nebe ma\xc5\xbeo solini\xc5\xb3 instrument\xc5\xb3 ansamblio (concertino), bet didelio, vadinamojo concerto grosso (\xe2\x80\x9edidelio koncerto\xe2\x80\x9c). Soliniai instrumentai paprastai b\xc5\xabdavo styginiai- da\xc5\xbeniausiai du smuikai ir continuo, ta\xc4\x8diau juos gal\xc4\x97davo pakeisti ar prie j\xc5\xb3 prisijungti ir kiti soliniai styginiai ar pu\xc4\x8diamieji instrumentai._NEWLINE_Susiformavo XVII am\xc5\xbeiaus viduryje Italijoje. Pradininkais laikomi A. Stradela ir A. Korelis. Klasikinius pavyzd\xc5\xbeius suk\xc5\xabr\xc4\x97 A. Vivaldis, F. Hendelis, J. S. Bachas. Geriausiai \xc5\xbeinomi Antonijaus Vivald\xc5\xbeio \xe2\x80\x9eMet\xc5\xb3 laikai\xe2\x80\x9c, Hendelio dvylika koncert\xc5\xb3 styginiams, o pats garsiausias rinkinys i\xc5\xa1 vis\xc5\xb3- Bacho \xc5\xa1e\xc5\xa1i \xe2\x80\x9eBrandenburgo\xe2\x80\x9c koncertai. Kiekvienas j\xc5\xb3 skitas solist\xc5\xb3 deriniui: Koncertas Nr. 6 para\xc5\xa1ytas vien styginiams, o Koncertas Nr. 5- fleitai ir smuikui su nuostabia pagrindine partija klavesinui.\n_START_SECTION_\nSolo concerto\n_START_PARAGRAPH_\nSoliniame koncerte orkestrui prie\xc5\xa1inami vienas ar keli solistai. Jie n\xc4\x97ra priklausomi nuo orkestro, kaip concerto grosso, j\xc5\xb3 intarpai remiasi orkestro bosu._NEWLINE_Didel\xc4\x99 grup\xc4\x99 beveik visada sudarydavo stygini\xc5\xb3 orkestras- paprastai pirmieji ir antrieji smuikai, altai, violon\xc4\x8del\xc4\x97s ir bosin\xc4\x97s violos- ir basso continuo. Soliniai instrumentai paprastai b\xc5\xabdavo styginiai- smuikai._NEWLINE_Koncertas paprastai b\xc5\xabna trij\xc5\xb3 dali\xc5\xb3 (greita, l\xc4\x97ta, greita)._NEWLINE_Solinio koncerto pagrindiniai formuotojai buvo venecijietis Antonijus Vivaldis (1678\xe2\x80\x931741) ir italas Bono\xc4\x8dinis. Bachas suk\xc5\xabr\xc4\x97 pirmuosius koncertus klavesinui su orkestru. \xc5\xbdymiausias solini\xc5\xb3 koncert\xc5\xb3 k\xc5\xabr\xc4\x97jas- A. Vivaldis. Pagrindin\xc4\x99 jo k\xc5\xabrybos dal\xc4\xaf sudaro daugiau nei keturi \xc5\xa1imtai penkiasde\xc5\xa1imt solini\xc5\xb3 koncert\xc5\xb3: pus\xc4\x97 j\xc5\xb3 smuikui, kiti- \xc4\xafvairiems instrumentams. I\xc5\xa1liko beveik \xc5\xa1imtas koncert\xc5\xb3 dviem- keturiems solistams ir orkestrui.'